《和许尉小洞庭韵》
宋代·王炎

少时耕钓为生涯，早知臭腐空神奇。
一丘一壑有佳处，人弃我取如拾遗。
晚将数雏就斗食，非愿厚禄多如茨。
山林习气今尚在，前身疑是王献之。
君王垂拱似虞夏，朝野多暇时雍熙。
公庭日晡鸟鹜散，屐齿小穿山径蹊。
隐仙一见即首肯，百钟索酒倾琉璃。
湖山亦为开画笥，烟霏空翠俱熹微。
幼舆风度极洒洒，计然策画徒规规。
苍松奋鬣倚风啸，候雁张羽粘天飞。
君山洞庭日在眼，不复引领巴丘西。
急呼泓颍共着语，境胜颇与诗相宜。
诗成却忆梅子真，乌用一官黄绶为。
江头谁是吹笛叟，为公度此琼瑶词。
唤起群龙出平湖，属渠扶柂从东归。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。